RESOLUCIÓN do 16 de xuño de 2006, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, do convenio colectivo de empresa da Fundación para a Formación e o Emprego de Galicia (Forem Galicia).
CONSELLERÍA DE TRABALLO — III. OUTRAS DISPOSICIÓNS — 26/07/2006

Visto o texto do convenio colectivo de ámbito autonómico de empresa da Fundación para a Formación e o Emprego de Galicia (Forem Galicia), (código de convenio nº 8200432), que se subscribiu coa data do 8 de maio de 2006, entre a representación da empresa e os representantes dos traballadores, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta Dirección Xeral de Relacións Laborais
ACORDA:
Primeiro.-Ordenar a inscrición do devandito convenio colectivo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 16 de xuño de 2006.
Pilar Cancela Rodríguez
Directora xeral de Relacións Laborais
Convenio Forem Galicia 2006-2008
Capítulo I
Disposicións xerais
Artigo 1º.-Ámbito territorial e funcional.
Os acordos contidos no presente convenio colectivo terán forza normativa e serán aplicables a todos os centros de traballo establecidos ou que estableza a Fundación Formación e Emprego de Galicia (Forem Galicia) ou no seu nome, para o desenvolvemento das funcións profesionais de programación, avaliación, formación, xestión, administración e servizos xerais.
Queda excluído o persoal voluntario integrado en Forem Galicia para a realización de actividades profesionais, o cal se rexerá polas súas condicións de incorporación, que serán obxecto de regulación xeral no acordo específico da Comisión de Interpretación, Vixilancia e Estudo (CIVE) presente no convenio. Só poderán ser retribuídos polos gastos ocasionados no desenvolvemento da actividade.
Artigo 2º.-Ámbito persoal.
Este convenio será aplicable a todos os traballadores e traballadoras vinculados á fundación por un contrato de traballo.
Queda excluído do disposto no parágrafo anterior o persoal directivo que, pola relación de confianza e provisto de poderes, asuma a responsabilidade executiva da fundación, dirixa e coordine o traballo ao seu cargo no ámbito de Galicia.
Artigo 3º.-Normativa aplicable e supletoria.
Todas as materias que son obxecto de regulación no presente convenio substitúen as disposicións pactadas con anterioridade. No non previsto, aplicarase o disposto no Estatuto dos traballadores e demais normas legais e regulamentadas que conformen a lexislación vixente, sen que en ningún caso ningún traballador ou traballadora poida verse prexudicado.
Non obstante, todos aqueles conceptos retributivos que se viñeran percibindo e que non aparezan recollidos no presente convenio respectaranse nos termos establecidos nos contratos.
Artigo 4.º.-Vixencia e duración.
O presente convenio colectivo estende a súa vixencia desde o día 1 de xaneiro de 2006 ata o 31 de decembro do 2008, e prorrogarase nos termos do artigo seguinte.
Artigo 5º.-Prórroga, denuncia e revisión.
O presente convenio prorrogarase no momento do seu vencemento en todos os seus termos por períodos anuais, no caso de non mediar denuncia no prazo.
Calquera das partes poderá denunciar o convenio cun mínimo de 30 días naturais de antelación ao seu remate; nesta denuncia fixarase a data de inicio de renegociación do novo convenio.
Artigo 6º.-Vinculación á totalidade.
As condicións pactadas constitúen un todo orgánico indivisible e, para os efectos da súa aplicación práctica, serán consideradas globalmente.
Artigo 7º.-Comisión de interpretación, vixilancia e estudo do convenio (CIVE).
Constitúese unha comisión paritaria composta por representantes da dirección da fundación e por representantes dos traballadores e traballadoras da fundación, designados pola representación legal de cada unha das partes asinantes, para resolver as cuestións que deriven da interpretación ou aplicación deste convenio.
Xuntarase cada 6 meses obrigatoriamente ou a pedimento de calquera das partes mediante convocatoria expresa comunicada cun mínimo de dez días de antelación.
Os acordos que adopte a comisión terán forza vinculante para ambas as dúas partes. A fundación vinculase ao AGA -acordo para a resolución extraxudicial de conflitos- para as diferenzas de interpretación que a comisión, eventualmente, non puidera resolver.
Capítulo II
Clasificación profesional
Artigo 8º.-Clasificación profesional.
Todo o persoal laboral da fundación estará definido, segundo as súas funcións, nos seguintes grupos:
Grupo I: persoal técnico.
Grupo II: responsables de centro.
Grupo III: persoal administrativo.
Grupo IV: persoal formador.
A categoría profesional corresponderase con un ou varios postos de traballo que se definirán funcional e economicamente, respectándose sempre os mínimos establecidos por grupos e niveis de acordo co establecido no anexo I e II do presente convenio.
Os traballadores e traballadoras que ocupen postos de estrutura, sempre que teñan a cualificación adecuada ao programa do curso que se vaia impartir, poderán asumir funcións de docencia dentro das programacións da fundación. Así mesmo, e sempre que teñan a titulación necesaria poderán participar na elaboración, xestión e implementación de proxectos, garantindo a cobertura das horas de dedicación ao dito proxecto.
Os traballadores e traballadoras da fundación poderán impartir formación para a fundación dentro e fóra da xornada de traballo. A selección destas persoas para a impartición destas accións formativas realizarase cos criterios establecidos para a selección do persoal docente. A remuneración será a correspondente ao plan de referencia.
A formación impartida durante a xornada laboral non implicará incrementos salariais para o traballador, sempre e cando o alumnado sexa persoal de estrutura.
Artigo 9º.-Tipos de contratación.
Entenderase por cadro de traballadores e traballadoras da fundación o conxunto de postos de traballo necesario para o desenvolvemento das funcións
de xestión técnica e administrativa dos proxectos da fundación que poidan considerarse estables.
Cando se asinen contratos de duración determinada baixo a supervisión da representación dos traballadores e traballadoras, realizaranse atendendo aos seguintes criterios:
a) Cando se trate de substituír os traballadores e traballadoras con dereito a reserva do posto de traballo, sempre que no novo contrato se especifique o nome da persoa substituída e a causa da substitución.
b) As baixas e/ou postos de nova creación serán cubertos atendendo aos criterios expostos nos artigos 14º e 15º do presente convenio colectivo. A necesidade de cubrir as baixas de persoal de estrutura que se considere que poidan ter duración superior a 1 mes será valorada pola CIVE.
Durante a vixencia deste convenio, a utilización das formas de contratación previstas no artigo 11 do Estatuto dos traballadores, modificado pola Lei 63/1997 e o Real decreto 488/1998 (contratos en prácticas e para a formación), realizaranse como instrumento efectivo de formación para a inserción no mercado de traballo, tras o acordo previo coa representación sindical.
No caso do contrato en prácticas, a retribución non será será inferior ao 80% e o 90% do salario establecido no convenio para igual categoría e posto de traballo durante o primeiro e segundo ano de contrato respectivamente.
Excepcionalmente, para alumnos e alumnas de escolas-obradoiro e similares, a modalidade contractual que se utilizará será a que establece para estes efectos a normativa vixente.
Artigo 10º.-Forma de contratación e períodos de proba.
A contratación de traballadores e traballadoras axustarase ás normas legais xerais sobre a contratación e ás específicas que figuren no presente convenio. A fundación comprométese á utilización dos distintos modelos de contratación previstos na lei, de acordo coa finalidade e natureza de cada un dos contratos. A contratación de persoal farase sempre por escrito. En ningún caso terá preferencia a contratación mercantil fronte á laboral.
Tendo en conta que existen traballos ou actividades que pola súa propia natureza non teñen carácter permanente ou indefinido, pódense utilizar os tipos ou modalidades contractuais que a lexislación considere para os ditos casos. O contrato por circunstancias da produción utilizarase só de maneira excepcional e logo de comunicación e acordo coa RLT.
Para contratacións temporais de duración igual ou inferior ao ano, establécese un período de proba igual a quince días naturais para os traballadores e traballadoras non titulados e de dous meses para os titulados. Para contratos de duración superior a un ano, os períodos de proba serán de dous meses para os non titulados e de seis para os titulados.
En todo caso, os contratos de formadores e formadoras tomarán a forma de contrato por obra ou servizo. Sempre que a selección do alumnado corresponda ao formador ou formadora, a relación laboral iniciarase o día de selección, suspendéndose despois da primeira, segunda ou sucesivas seleccións, e continuando de novo dous días antes do inicio do curso.
Artigo 11º.-Cesamentos.
A resolución da relación laboral avisaráselle ao traballador ou traballadora cun mínimo de 15 días naturais, coa excepción dos contratos de substitución ou aqueles de obra ou servizo do persoal formador cando a súa duración non exceda os tres meses. Por cada día de falta de aviso por parte da fundación, esta aboará un día de salario bruto ao traballador ou traballadora.
Cando a extinción do contrato sexa por instancia do traballador ou traballadora, deberá ser avisada a fundación por escrito cumprindo os prazos seguintes:
* No caso do persoal formador, deberase avisar cunha antelación mínima de quince días naturais á data de cesamento.
* No caso do resto do persoal, a antelación mínima será de dez días naturais.
Se se produce a falta de aviso previo por parte do traballador ou traballadora, a dirección valorará con informe previo da RLT, ó desconto na súa liquidación dunha cantidade igual ao salario diario multiplicado polo número de días de incumprimento do aviso previo.
Artigo 12º.-Comunicación da contratación a comités de empresa ou delegados e delegadas de persoal.
As partes comprométense a cumprir o previsto na normativa legal vixente en todo o relativo aos dereitos de información da representación dos traballadores e traballadoras en materia de contratación. A fundación informará e negociará coa RLT o perfil aplicable aos candidatos e candidatas das vacantes e/ou postos de nova creación, da categoría e da retribución salarial.
Capítulo III
Contratación
Artigo 13º.-Selección e contratación do persoal.
A CIVE participará na elaboración dos criterios de selección e contratación do persoal. Asegurarase de que os procesos de selección se desenvolvan con criterios de profesionalidade e non discriminación e resolverá, de ser o caso, o que proceda.
A fundación valorará especialmente os servizos profesionais previos prestados nela e a duración daqueles, nas seleccións destinadas a cubrir postos de traballo de acordo co disposto no artigo seguinte.
13.1 Formadores: nas seleccións destinadas a cubrir postos de formadores e formadoras, estes serán cubertos preferentemente polos traballadores e traballadoras con servizos previos na fundación, e valorarase as horas de docencia, sempre que reúnan os requisitos de calidade, capacidade e adecuación ao
posto para o que son requiridos, no marco da oferta formativa da fundación. Así mesmo, nestas contratacións consideraranse superados os períodos de proba que correspondan cando os formadores ou formadoras xa prestaran á fundación servizos previos equivalentes.
Os contratos dos formadores non poderán superar as horas anuais do persoal de estrutura, arbitrándose excepcionalmente a posibilidade de simultanear a impartición de dous cursos de programacións diferentes cando a finalización do primeiro estea a piques de se producir. Esta excepcionalidade só se contemplará unha vez ao ano e a simultaneidade de cursos non se prolongara máis de vinte días lectivos e 50 horas de curso.
Capítulo IV
Promoción no traballo
Artigo 14º.-Promoción do traballador e da traballadora na fundación.
A RLT será informada dos criterios de selección e contratación do persoal, reuníndose a CIVE se fora necesario, asegurándose de que os procesos de selección se desenvolvan con criterios de profesionalidade e non discriminación e resolverá, de ser o caso, o que proceda.
Antes de cubrir un posto de traballo con persoal de novo ingreso, daráselles a oportunidade de promocionarse aos traballadores e traballadoras con servizos previos de 1 ano na fundación, mediante convocatoria restrinxida para este persoal. Non obstante, poderá unificarse esta convocatoria restrinxida coa oferta pública correspondente na cal, en todo caso, se valorarán especialmente os servizos previos.
A promoción ás vacantes ou aos novos postos producirase tendo en conta a formación, antigüidade, capacidade e titulación.
Artigo 15º.-Traballos de diferente categoría.
Calquera persoa da fundación poderá realizar traballos de inferior ou superior categoría.
A fundación, polo tempo mínimo imprescindible e cando así o exixan as necesidades do servizo, poderá encomendar aos seus traballadores e traballadoras o desempeño de funcións correspondentes a unha categoría profesional diferente a súa habitual por un período máximo de catro meses durante un ano ou de oito meses durante dous anos. Cando as funcións se asuman por substitución temporal dun traballador ou traballadora, estes períodos poderán alargarse previa negociación coa RLT, en especial nos casos en que se trate de participación en proxectos e/ou docencia.
Os traballos de superior categoría deberán de comunicarse de forma escrita, sempre que superen un período de 10 días hábiles. Este comunicado marcará o cobro da diferenza salarial a partir do momento en que comece a efectuar traballos da dita actividade superior. Esta remuneración reflectirase coma un complemento salarial ligado ás funcións.
O mero desempeño de funcións correspondentes a unha categoría superior nunca consolidará o salario nin a dita categoría. Para os efectos previstos no art. 39 do Estatuto dos traballadores, o único procedemento válido para consolidar unha categoría superior ou modificala será ascenso no grupo ou no nivel establecido no presente convenio.
Capítulo V
Xornada, calendario, horario, vacacións, permisos e excedencias
Artigo 16º.-Xornada laboral e horario.
A xornada será de 35 horas semanais. A xornada laboral anual máxima será de 1.575 horas anuais de traballo efectivo, con carácter ordinario de luns a venres. Para o cálculo desta xornada anual, utilizouse o criterio de que o ano ten 225 días de traballo efectivo. Dentro deste traballo efectivo considéranse 20 minutos de descanso diarios en xornadas superiores a catro horas.
Dentro da xornada máxima anterior establécese, para o persoal integrado na categoría de formador e formadora, un máximo de 25 horas lectivas semanais. Por necesidades de programación, os contratos específicos do persoal formador poderán chegar ás 35 horas de xeito excepcional.
Nos contratos a tempo parcial para o dito persoal, manterase a proporción anterior entre as horas lectivas efectivas e o resto das súas obrigas profesionais.
Establécese xornada continuada reducida para todo o cadro de persoal durante os períodos seguintes: desde o 1/7 ao 31/8, e do 20/12 ao 7/1. O período que abarque a Semana Santa establécese xornada continuada de mañá para todo o persoal pero con xornada longa.
A xornada laboral dos venres será de mañás durante todo o ano para todo o persoal da fundación, excepto nos casos excepcionais en que a xornada habitual sexa de serán, en que continuará así.
O horario de traballo será negociado para cada un dos centros ou áreas funcionais, de traballo da fundación, a través do seu RLT e o coordinador da área funcional e/ou territorial.
O horario será flexible dentro de cada centro e de cada área funcional, respectando sempre unha cobertura mínima que se establecerá por negociación centro a centro e área a área. Esta flexibilidade irá ligada a un control efectivo dos horarios de traballo.
Artigo 17º.-Calendario.
En todos os centros de traballo e tras a negociación previa coa representación legal dos traballadores e traballadoras confeccionarase, dentro dos 15 días naturais seguintes á publicación oficial do calendario laboral correspondente á comunidade autónoma, o calendario laboral en que se recollerán as festas retribuídas e non recuperables aprobadas no Consello de Ministros no ámbito estatal, así como as de carácter autonómico e local admitidas pola lei.
En consideración á especial significación dos días 24 e 31 de Nadal, na elaboración dos calendarios laborais ambas as datas serán días de non traballo, non computando para o cálculo da xornada anual de 1.575 horas de traballo efectivo.
Artigo 18º.-Vacacións.
Os traballadores e as traballadoras disporán dunhas vacacións retribuídas de 23 días laborables, excluídos os sábados, domingos e festivos, que se poderán gozar dunha soa vez ou nun máximo de 3 períodos, podéndose estudar de maneira excepcional a posibilidade do desfrute destas en máis de tres períodos. En caso de ter que recuperar horas, a solicitude de vacacións irá acompañada do correspondente calendario de recuperación das ditas horas. O desfrute das vacacións non poderá exceder do 15 de xaneiro do seguinte ano natural.
No caso de coincidencia xeral nas mesmas datas, a fundación poderá, coa participación sindical correspondente, redistribuír as vacacións. Só o traballador ou traballadora poderá decidir aprazar a totalidade ou parte delas fóra do ano natural, debendo solicitar a autorización á fundación.
As vacacións anuais gozaranse sen que en ningún caso poidan ser compensadas economicamente, e aqueles casos en que o seu gozo sexa imposible, como pode ser a baixa voluntaria do propio traballador ou traballadora.
Os contratos do persoal formador poderán incluír, a criterio do traballador, no seu ámbito temporal o correspondente ao gozo da parte proporcional de vacacións.
A situación de incapacidade temporal derivada de enfermidade ou accidente con parte médico de baixa, interromperá ou suspenderá o gozo de vacacións, tendo dereito o persoal afectado a que se establezan novas datas polo tempo que reste, unha vez causada a situación de alta e sempre que sexa posible dentro do ano natural.
Artigo 19º.-Permisos retribuídos.
Os traballadores e traballadoras da fundación, tras a notificación, terán dereito a permisos retribuídos polas seguintes causas:
Tres días laborables en caso de falecemento ou enfermidade grave de calquera familiar ata o primeiro grao de consanguinidade ou afinidade. Cando a relación de consanguinidade sexa de segundo grao, o permiso será de dous días laborables. Así mesmo, cando por tal motivo precise o traballador facer un desprazamento para o efecto, o prazo será de catro días laborables (máis de 200 km fóra da localidade de traballo).
Polo sometemento a técnicas de fecundación asistida ante a infertilidade da parella, polos períodos necesarios para a consulta.
Por asistencia a ximnasia de preparación ao parto, polo tempo necesario para a asistencia ás sesións.
Sete días laborables por parto da esposa ou compañeira ou no caso de adopción. Se no parto se pro
ducise intervención cirúrxica, o permiso será de nove días laborables.
Un día laborable no caso de casamento dos fillos ou fillas, irmáns ou irmás ou pais. Así mesmo, cando por tal motivo precise o traballador facer un desprazamento para o efecto, o prazo será de dous días laborables (máis de 200 km fóra da localidade de traballo).
Por lactación dun fillo ou filla menor de doce meses, terán dereito a unha hora de ausencia no traballo, que elixirá o traballador ou traballadora durante a xornada laboral, ao inicio ou remate da xornada ou fraccionándoa en dúas partes. O traballador ou traballadora poderá elixir se quere sumar estas horas de lactación e acumulalas ao período de maternidade, engadindo 22 días laborables ao permiso de maternidade. A comunicación da elección realizarase con 30 días de antelación.
Polo tempo necesario nos casos de consulta médica, debendo achegar o correspondente xustificante, de ser o caso, por acompañamento non habitual dun familiar ata o 1º de consanguinidade ou afinidade.
Un día por mudanza e dous días se esta se produce fóra da praza.
20 días naturais no caso de matrimonio ou inicio de convivencia equivalente.
Os traballadores e traballadoras afectados por toxicomanía e/ou alcoholemia terán un permiso retribuído polo tempo que requira seguir o seu tratamento prescrito, sempre no caso de que non lle sexa recoñecida a IT e sempre que faga efectivo o compromiso de incorporarse a programas de deshabituación.
Para a realización de xestións particulares, así como para o gozo de posibles pontes e permisos, establécense seis días retribuídos ao ano ademais dos previstos para vacacións, de libre elección polo traballador ou traballadora. O seu gozo non impedirá garantir a xornada anual de 1.575 horas.
Artigo 20º.-Permisos non retribuídos.
En casos excepcionais e por motivos xustificados, poderase solicitar permiso non retribuído por un período inferior a seis meses. Solicitarase por parte do traballador ou traballadora con 15 días naturais de antelación. O dito permiso será concedido ou denegado pola fundación, despois dunha audiencia preceptiva dos representantes e das representantes dos traballadores e das traballadoras.
En caso de enfermidade grave ou dilatada dun familiar ata o 1º de consanguinidade ou afinidade dispoñerase dos días necesarios de permiso sen soldo, debendo xustificar as ausencias ao traballo.
Artigo 21º.-Excedencias.
A petición de excedencia tramitarase por escrito á fundación co tempo necesario para resolver o que proceda.
a) Voluntaria. Todos os asalariados da fundación que teñan máis dun ano de antigüidade, poderán solicitar unha excedencia en que a duración non poderá ser inferior a 6 meses nin superior a cinco
anos. A dita excedencia entenderase sempre concedida sen dereito a percibir retribución ningunha e sen que no período de excedencia compute para ningún efecto.
O dereito de excedencia só poderá volver ser desfrutado polo mesmo traballador ou traballadora se transcorreron tres anos dende o final da anterior excedencia.
A petición de reingreso dará lugar ao dereito a ocupar a primeira vacante de idéntica categoría que se xere.
b) Forzosa. Pasarase á situación de excedencia forzosa, que implicará o reingreso automático no posto de traballo anterior á súa concesión, por nomeamento por cargo público (nesta designación é necesaria a publicación en diario oficial), sindical (de ámbito provincial ou superior) ou político (de ámbito provincial e neste caso requírense procesos electorais regulamentados por lei).
c) Especial. Por solicitude do traballador ou traballadora, e cos mesmos efectos da excedencia forzosa, polos seguintes motivos:
-Para atender o coidado dun familiar ata o 1º de consanguinidade, e por un período máximo de tres anos.
A notificación de cesaren as causas que motivaron a concesión da excedencia forzosa, deberá realizala o traballador ou traballadora á fundación dentro dos trinta días seguintes aquel en que se dea esta circunstancia. De non se producir esta notificación, a fundación declarará o traballador ou traballadora en situación de excedencia voluntaria de acordo co parágrafo anterior.
Capítulo VI
Retribucións
Artigo 22º.-Retribucións.
Os traballadores ou traballadoras serán retribuídos por todos ou algún dos seguintes conceptos: salario por categoría, complemento de posto e compensación por xornadas ou tarefas especiais.
O salario correspondente á categoría de formador e formadora determinarase en función do valor da hora lectiva efectiva determinado para cada programación por Forem Galicia ou pola convocatoria e resolución da axuda correspondente. Para estes efectos, os orzamentos dos cursos serán os que recollan e marquen ese prezo por hora lectiva, e no contrato fixarase o total de retribucións que se aboará polo servizo contratado, no cal se incluirán todos os conceptos salariais.
O salario mensual dos traballadores e traballadoras que ocupen o resto de postos de traballo, virá determinado pola categoría, e será o que figura na táboa salarial que se incorpora como anexo II.
Os atrasos que poidan corresponder como consecuencia da aplicación do establecido no presente convenio aboaranse antes do 15 de xuño do ano seguinte ao da adquisición do dereito.
Artigo 23º.-Pagas extraordinarias.
Establécense dúas pagas extraordinarias, cada unha delas correspondente a unha mensualidade de salario no verán e no Nadal, aboables nos meses de xuño e decembro entre os días 15 e 20 do mes en que comeza a aplicarse e en proporción ao tempo traballado no semestre natural inmediatamente anterior ao seu vencemento.
Para os traballadores e traballadoras do grupo IV, as ditas pagas considéranse incluídas no mecanismo regulado no artigo 23º do presente convenio.
Todo traballador e traballadora terá dereito, se así o solicita por escrito á dirección da fundación, a percibir as pagas extraordinarias de forma rateada.
Artigo 24º.-Axudas de custo.
Cando por necesidade do servizo un traballador ou traballadora teña que se desprazar fóra do seu centro de traballo habitual, Forem aboaralle os gastos que esta necesidade ocasionara.
Durante a vixencia do presente convenio establécense as seguintes axudas de custo:
Quilometraxe: 0,19 A/km.
Almorzo/café :3 A.
Xantar :14 A.
Cea :12 A.
Aloxamento: 32 A.
As axudas actualizaranse polo IPC.
A percepción das axudas de custo por manutención non será compatible cos ingresos polo mesmo concepto ou por aqueles en que o gasto efectivo se produza con cargo a terceiros. Estas deberán acreditarse documentalmente, salvo motivo xustificado e admitido pola fundación.
Establécese en concepto de axuda alimentaria para os traballadores e traballadoras que desenvolvan o seu traballo en horario partido, un complemento de xornada de 9 A por cada día efectivamente traballado nese horario.
Artigo 25º.-Horas extraordinarias.
Quedan suprimidas as horas extraordinarias, salvo as que o Estatuto dos traballadores determine como de causa de forza maior.
Artigo 26º.-Liquidacións.
No caso do persoal non formador, facilitaráselle ao traballador a proposta de liquidación con 3 días de antelación ao cesamento, salvo que a comunicación ou aviso o realice o traballador ou traballadora.
O traballador ou traballadora, se así o desexa, poderá estar asistido por unha persoa representante dos traballadores e traballadoras no acto de asinar a liquidación.
Unha vez asinado polo traballador ou traballadora, o recibo da liquidación producirá os efectos liberatorios que lle son propios.
Artigo 27º.-Revisión salarial anual.
Durante a vixencia deste convenio, o día primeiro de xaneiro de cada ano a fundación incrementará os salarios do punto 1 do anexo II, cunha subida á conta que garanta o mantemento do poder adquisitivo. Os incrementos quedan establecidos da seguinte forma :
* Persoal administrativo : IPC real + 3 puntos.
* Responsables de centro : IPC real + 2 puntos.
* Tecnicos orientación: IPC real + 3 puntos (tope salario tecnico medio no caso de que se acadara).
* Resto de persoal: IPC real + 0,5 puntos.
Artigo 28º.-Complementos de enfermidade ou accidente.
A fundación complementará as prestacións por IT, tanto no caso de enfermidade común como de accidente, en tanto o traballador ou traballadora manteña esta situación, ata o 100% do seu salario real.
Capítulo VII
Garantías sociais
Artigo 29º.-Protección á maternidade no traballo.
Durante o período de xestación e lactación, as traballadoras poderán solicitar o cambio de posto de traballo, cando a tarefa que realicen poida prexudicar a saúde da nai ou do feto, sen mingua de retribución, categoría ou de dereito á reincorporación posterior ao seu posto de traballo.
Artigo 30º.-Vixiancia da saúde.
Todos os traballadores e traballadoras da fundación terán dereito a unha revisión médica anual segundo os protocolos establecidos na lexislación vixente, que teñan relación co posto de traballo; facéndose probas adaptadas aos factores de risco do posto de traballo. A devandita revisión incluirá a revisión xinecolóxica.
Artigo 31º.-Seguro colectivo
A fundación concertará unha póliza de seguro que cubra os riscos de morte, invalidez e responsabilidade civil para os traballadores e traballadoras mentres presten os seus servizos nela. A indemnización será de 24.000 euros no caso de morte, o dobre no caso de invalidez (48.000 euros) e de 150.000 euros por responsabilidade civil.
Artigo 32º.-Anticipos de salario e préstamos.
Os traballadores e traballadoras da fundación poderán solicitar anticipos á conta do salario por un valor de ata o 75% do neto para percibir mensualmente. Nos acordos de concesión estableceranse os prazos de devolución, asegurándose o seu reintegro completo con anterioridade ao remate, chegado o caso, do contrato.
Igualmente, poderán solicitar préstamos. O seu réxime será idéntico ao anterior. A cantidade máxima en concepto de préstamo que poderá solicitar cada traballador e traballadora será de 1.200 A. e o prazo de amortización non poderá ser superior a 20 meses.
Toda persoa asalariada poderá solicita no anticipo de calquera das pagas extraordinarias, ata o 90% do percibible, independentemente de que se estea gozando ou non nese momento dalgún préstamo.
Artigo 33º.-Formación.
Establecerase un plan de formación negociado e pactado coa representación sindical que incorporará, de ser o caso, as adaptacións de xornada necesarias para a realización destes cursos e as compensacións oportunas.
Estableceranse sistemas de avaliación e control das accións formativas pactadas coa representación sindical.
Garantirase a aplicación do Acordo Nacional de Formación sobre permisos individuais que estea vixente.
Con independencia do plan de formación da fundación, o traballador e traballadora terá dereito á formación individual respectándose os seguintes termos:
* Permiso retribuído polo tempo imprescindible para a asistencia a exames de titulacións oficiais ou non, relacionadas coa súa promoción profesional ou persoal. Este punto valorarase cando proceda, conxuntamente coa representación sindical. En todo caso será necesario achegar documento xustificativo.
* Adaptación e/ou redución da xornada cando a organización do traballo o permita.
* Para facilitar a realización de estudios que dean lugar a titulacións recoñecidas oficialmente ou equivalentes, a fundación dotará dun fondo de bolsas de estudos que financiará ata un máximo do 50% do custo de matriculación. O seu réxime axustarase ao disposto no artigo seguinte.
* Poderanse solicitar permisos non remunerados por motivos académicos, que deberán acreditarse, e serán concedidos por un tempo non superior a un mes sempre que a organización do traballo o permita.
Artigo 34º.-Concesión de bolsas de estudos.
A concesión de bolsas e a determinación da súa contía, así como o estudo das reclamacións que poidan realizar os afectados pola aplicación deste regulamento, serán funcións que desempeñará exclusivamente a CIVE. A solicitude da bolsa presentarase na CIVE cun mes de antelación ao comezo da actividade, podendo ser aceptadas se do fondo asignado para este fin quedan recursos.
A comisión xuntarase a comezos do mes de outubro para estudar as solicitudes e subliñar aquelas que sexan aceptadas.
Poderán beneficiarse destas axudas todos os traballadores e traballadoras da fundación que conten cun mínimo de 9 meses de servizos na fundación.
Serán custeados os estudos seguintes: ensino medio, formación profesional, universitaria, técnica e calquera outra disciplina docente que estea recoñecida oficialmente, con preferencia no ensino público; cando a dita ensinanza sexa imposible rea
lizala en institucións públicas, será a comisión quen valorará a oportunidade de concesión da bolsa.
Os gastos anuais debidamente xustificados que ocasione o ensino dos traballadores e traballadoras discapacitados serán especialmente atendidos, sempre que esa condición sexa recoñecida pola Seguridade Social ou por outras institucións dedicadas especialmente a iso.
O pagamento da bolsa estará suxeito á presentación de matrícula ou documento acreditativo.
A cada materia só se lle pode conceder unha bolsa dous anos consecutivos, salvo causa xustificada de forza maior.
Artigo 35º.-Traballadores e traballadoras discapacitados.
Entenderase por traballador ou traballadora discapacitado aquela persoa con posibilidades de integración educativa, laboral ou social se atopen diminuídas nun grao igual ou superior ao 33%, de carácter conxénito ou non, nas súas capacidades físicas, psíquicas ou sensoriais.
A fundación terá nas novas contratacións para empregar un número de traballadores e traballadoras discapacitados non inferior no 2% do cadro de persoal, entre os que se atopan inscritos como tales no correspondente rexistro de traballadores e traballadoras discapacitados da oficina de emprego.
Non poderán considerarse dentro da cota de reserva aqueles traballadores e traballadoras que adquiran unha discapacidade como consecuencia de accidente ou enfermidade profesional ou accidente e enfermidade común, que estiveran prestando os seus servizos para a fundación.
A fundación conservará o nivel salarial e profesional dos diminuídos que pasen a ter tal consideración despois dun accidente de traballo, enfermidade ou accidente non laboral, sobrevindo despois do seu ingreso na fundación.
Nesta circunstancia a fundación estará obrigada a adaptar o posto de traballo ás novas condicións físicas, psíquicas ou sensoriais do traballador ou traballadora, en función da súa discapacidade.
Cando os equipos profesionais consideren que a adaptación non se pode levar a cabo daráselle ao traballador ou traballadora un posto de traballo compatible coa súa minusvalidez. O traballador ou traballadora poderá optar entre que se lle pague o salario que lle corresponda ao novo posto de traballo ou que se lle manteña o que en cada momento sexa asignado á categoría e posto de traballo anterior.
Para poder concorrer ás probas de acceso a prazas reservadas para discapacitados e discapacitadas, acreditaranse mediante certificado emitido polos servizo público competente, as capacidades residuais laborais da persoa interesada, así como as adaptacións necesarias para a realización das probas de selección se iso fose necesario, para garantir a equidade da súa realización.
A CIVE establecerá a relación dos postos de traballo que deban destinarse preferentemente aos discapacitados e discapacitadas e os que se lles reserven con preferencia absoluta.
Os traballadores e traballadoras discapacitados poderán realizar unha xornada de traballo inferior á que se establece no presente convenio a pedimento da persoa interesada. A súa duración adecuarase ás súas condicións físicas, psíquicas ou sensoriais e a remuneración será proporcional ao tempo de prestación dos seus servizos.
A fundación procurará a adecuación progresiva dos locais de Forem Galicia ás peculiaridades destes traballadores e traballadoras, eliminando as barreiras arquitectónicas. Os novos locais dos que se vaia dotando a fundación, observarán as medidas arquitectónicas no acceso e na disposición interior dos espazos que permitan o desenvolvemento autónomo dos traballadores e traballadoras discapacitados.
Capítulo VIII
Dereitos sindicais
Ambas as partes están de acordo en que os traballadores e traballadoras deben gozar dos dereitos sindicais da maneira máis ampla posible e de conformidade coa lexislación vixente.
Artigo 37º.-Representantes sindicais.
Os e as representantes sindicais serán elixidos conforme a lexislación vixente.
Os e as representantes elixidos e que cesen a súa relación laboral coa fundación, seguirán sendo representantes legais na nova contratación, sempre que non fosen substituídos polos suplentes correspondentes.
Artigo 38º.-Delegados e delegadas de persoal.
Cada un dos delegados e delegadas de persoal dispoñerán dun crédito de horas mensuais retribuído para o exercicio das súas funcións de representación que será superior en cinco horas ao establecido no ET.
Os traballadores e traballadoras terán dereito a tempos retribuídos para a realización de asembleas en tempo de traballo, tras a comunicación previa á fundación, ata un máximo de 16 horas anuais e co límite de catro diarias.
A fundación informará os e as representantes dos traballadores e traballadoras da actividade e a xestión en todos os ámbitos. Para iso terán acceso á conta de resultados, ao balance, á memoria e ao organigrama de persoal.
Cando se celebren eleccións sindicais na fundación, consideraranse elixibles, segundo este convenio, todos aqueles traballadores e traballadoras maiores de dezaoito anos cunha antigüidade na empresa como mínimo de tres meses.
Os membros dos comités e os delegados de persoal serán informados de todas as sancións ou amoestacións impostas independentemente do seu grao, anteriormente a facelas efectivas. No caso de sanción grave e moi grave, será preceptivo abrir expediente
contraditorio, independentemente de que o traballador ou traballadora sexa ou non representante dos traballadores e traballadoras.
Saúde laboral. Nomearanse delegados de prevención en todos os centros, correspondéndolles a vixilancia das normativas de saúde laboral así como o establecemento de plans preventivos de saúde laboral. Estes delegados e delegadas dispoñerán de crédito horario suficiente para desenvolver as funcións asignadas e terán posibilidade de acceder ás accións formativas relacionadas coa súa función.
Artigo 39º.-Participación sindical na fundación.
En aplicación do presente convenio recoñécese o dereito á participación dos traballadores e traballadoras na xestión da fundación. Ambas as partes establecerán as condicións e órganos de goberno en que se produce esta participación.
Capítulo IX
Faltas e sancións
Artigo 40º.-Faltas dos traballadores e traballadoras.
Considéranse faltas as accións ou omisións que supoñan incumprimento ou quebranto dos deberes laborais establecidos polas disposicións legais vixentes.
As faltas clasificaranse en consideración á súa importancia, transcendencia e prexuízo, en leves, graves e moi graves.
Artigo 41º.-Faltas leves.
Teñen a consideración de faltas leves as seguintes:
* De dúas a catro faltas de puntualidade na asistencia ao traballo sen causa xustificada, nun período de trinta días naturais. Para estes efectos tomaranse en conta os requisitos de flexibilidade horaria que se acorden.
* Non notificar no prazo de tres días a baixa por IT, salvo que se demostre a imposibilidade de facelo.
* Abandono inxustificado do posto de traballo.
* Faltar ao traballo un día ao mes sen causa xustificada.
* Neglixencia non grave no traballo.
* Desobediencia leve a un superior.
* Descoido na conservación de locais, materiais e/ou documentos da fundación.
* A neglixencia ou atraso inxustificado na entrega de calificacións ou informes requiridos respecto da actividade docente que estea desenvolvendo.
* A non asistencia a un curso de carácter obrigado.
Artigo 42º.-Faltas graves.
Son faltas graves as seguintes:
* Máis de catro faltas de puntualidade non xustificadas nun período de trinta días naturais.
* Falta de dous días ao traballo sen xustificación nun período dun mes.
* Simular a presenza doutro traballador ou traballadora valéndose da súa sinatura, ficha ou tarxeta de control.
* A simulación de enfermidade ou accidente.
* A neglixencia no traballo que afecte negativamente a marcha do servizo.
* O furto ou roubo a traballadores ou alumnos da fundación, ou á propia fundación.
* As actuacións discriminatorias por razóns de raza, sexo, relixión, lingua, opinión, ou calquera outra de índole persoal ou social respecto dos alumnos ou doutros traballadores e traballadoras da fundación.
* Dar por concluída algunha clase sen causa xustificada antes da hora de terminación, até dúas veces en trinta días.
* Non controlar a asistencia e disciplina dos alumnos.
* A utilización de ferramentas, útiles, maquinaria e, en xeral, de recursos da empresa para fins particulares ou usos alleos sen o oportuno permiso, aínda que se produzan fora da xornada laboral.
* A realización de traballos que impliquen competencia desleal á fundación, aínda que teñan lugar fóra da xornada laboral.
* A reincidencia en falta leve, dentro dun trimestre e sempre que a falta fora sancionada por escrito.
Artigo 43º.-Faltas moi graves.
Son faltas moi graves:
* A indisciplina ou desobediencia no traballo.
* Abuso de confianza ou deslealdade nas xestións encomendadas, incluído o uso indebido de información.
* Máis de sete faltas de puntualidade non xustificadas nun período de trinta días naturais, máis de quince en cento oitenta días e máis de vinte e cinco nun período dun ano.
* Faltar ao traballo tres días sen causa xustificada durante un período dun mes.
* A embriaguez habitual e/ou toxicomanía, cando repercuta negativamente no traballo, salvo o disposto no artigo 20º.
* Os malos tratos de palabra ou de obra aos subordinados e subordinadas, compañeiros e compañeiras ou superiores, no marco da relación laboral e/ou o acoso sexual.
* A diminución voluntaria e continuada no rendemento normal do traballo.
* A utilización ou difusión indebidas dos datos de carácter persoal dos que se teña coñecemento ou acceso polo traballo na fundación.
* A reincidencia en falta grave, aínda que sexa de distinta natureza, dentro dun trimestre.
Artigo 44º.-Sancións.
As sancións que proceda impoñer en cada caso polas faltas cometidas serán as seguintes:
Por faltas leves:
a) Amoestación verbal.
b) Amoestación por escrito.
Por faltas graves:
a) Suspensión de emprego e soldo de 1 a 15 días.
Por faltas moi graves:
a) Suspensión de emprego e soldo de 15 días a 2 meses.
b) despedimento.
Artigo 45º.-Prescrición.
As faltas respecto aos traballadores e traballadoras prescribirán:
* As faltas leves aos 10 días.
* As faltas graves aos 20 días.
* As moi graves aos 60 días.
O prazo de prescrición iníciase desde o momento en que a fundación ten coñecemento da falta cometida e, en todo caso, aos seis meses de cometerse.
A apertura dun expediente sancionador interrompe a prescrición.
ANEXO I
Grupo IV. Persoal formador.
É a categoría correspondente ao desempeño do posto de traballo da área funcional de formación que, de acordo coas instrucións recibidas, con responsabilidade e iniciativa, e sendo responsable do bo uso que se faga dos equipos, máquinas e ferramentas da súa aula ou obradoiro durante o tempo que se impartan os cursos, desenvolve as seguintes funcións:
* Preparación e realización da selección do alumnado.
* Impartición das horas lectivas do curso.
* Preparación das clases teóricas e prácticas para acadar o nivel de calidade exixido por Forem Galicia.
* Elaboración de material didáctico complementario para o alumnado que sexa necesario, entregando este debidamente clasificado a Forem Galicia.
* Asistir a cantas reunións sexa convocado por Forem Galicia.
* Facer os controis e avaliacións oportunos ao alumnado para coñecer o aproveitamento da acción formativa, entregando o seu resultado a Forem Galicia.
* Recoller, cubrir, escanear, custodiar e entregar a documentación administrativa que corresponda.
* Confeccionar unha memoria detallada do curso.
* Colaborar na orientación ao alumnado e procurar a inserción laboral do alumnado desempregado.
* Inventariar, ordenar e embalar adecuadamente os equipos e materiais ao remate da acción formativa.
* Introducir na páxina web de Forem Galicia todos aqueles datos e documentación que se indique na súa instrución técnica.
Grupo III. Persoal administrativo.
É a categoría correspondente ao desempeño do posto de traballo nas diferentes áreas funcionais que, baixo a dirección e coordinación dun superior xerárquico, con formación acreditada de técnico de formación profesional ou equivalente e con experiencia profesional contrastada, desenvolve con autonomía e iniciativa tarefas e procedementos de caracter administrativo no marco de procedementos preestablecidos, como:
* Realización, recepción e derivación, de ser o caso, de comunicacións telefónicas.
* Atención, información e derivación, de ser o caso, do público.
* Recepción, rexistro e envío de correspondencia.
* Recepción, revisión, escaneo, clasificación e arquivo de documentación.
* Manexo de aplicacións informáticas (propia e estándar).
* Mecanización de documentos.
* Realización de operacións de cálculo non complexo.
* Seguimento e control de procedementos administrativos.
* Elaboración de informes.
* Desenvolvemento de obrigas profesionais especializadas do posto de traballo correspondente: levar libros de contas, redacción de correspondencia con iniciativa propia, cobros e pagamentos sen sinatura, facturas e cálculo delas.
Grupo II. Responsables de centro.
É a categoría correspondente ao desempeño dos postos de traballo nas diferentes áreas funcionais e que, baixo a dirección e coordinación dun superior xerárquico, con formación acreditada mínima de grao medio universitario ou equivalente, ou unha experiencia profesional de nivel superior contrastada, desenvolve, con autonomía, iniciativa e responsabilidade, funcións de xestión técnica e/ou administrativa de alto nivel, como:
* Realizar tarefas de intermediación entre a dirección e os representantes dos titulares dos plans nas diferentes comarcas.
* Proporcionar información aos usuarios.
* Establecemento das medidas necesarias para facer da fundación un referente social na zona, que posibilite a captación do alumnado imprescindible para o desenvolvemento da actividade.
* Seguimento da xestión da actividade formativa desenvolvida e a súa adecuación ás directrices marcadas.
* Coordinación, organización e supervisión da actividade da fundación dependente do centro de xestión.
* Intermediar na resolución de conflitos e incidencias nos cursos xunto co técnico asignado á acción formativa.
* Organización e coordinación do equipo de centro para a xestión dos proxectos asignados ao centro.
* Comunicación ao equipo de centro da política da organización.
* Planificación de proxectos para o centro.
* Propostas de mellora do centro e homologación de especialidades.
* Xestión da loxística interna que posibilite o mantemento e axeitado funcionamento do centro e dos cursos que nel se realicen.
* Control da caixa do centro.
* Xestión documental (revisión, reclamación, escaneo, arquivo) da documentación do centro.
* Coordinación e/ou dirección dos proxectos que se lle encomenden ao centro.
* Representación fundacional a nivel técnico nos ámbitos que lle asigne a dirección.
* Realizar informes técnicos.
Asdo.
Por Forem Galicia: Francisco Javier Montero Dongil, presidente; Luis Ignacio Madariaga López, director.
Pola RLT: Esperanza Casado Andrés, RLT Vigo; Maite Fajardo Rocha, RLT Santiago; Lourdes Fernández Cal, RLT Lugo; Ana Rosa Gil Pereira, RLT Ourense, Carlos Parada Gandos, RLT Oleiros; Beatriz Rodríguez García, RLT Ferrol.
ANEXO I
Grupo I. Persoal técnico.
Técnico medio.
É a categoría correspondente ao desempeño dos postos de traballo nas diferentes áreas funcionais e que, baixo a dirección e coordinación dun superior xerárquico, con formación acreditada mínima de grao medio universitario ou equivalente, ou unha experiencia profesional de nivel superior contrastada, desenvolve, con autonomía, iniciativa e responsabilidade, funcións de xestión técnica e/ou administrativa de alto nivel, como:
* Xestión e disposición dos recursos ambientais, materiais, informativos e profesionais asignados aos plans formativos, coa correspondente proposta de planificación.
* Colaboración no deseño de proxectos de investigación, elaboración de materiais e/ou plans de formación.
* Xestión da documentación (revisión, reclamación, escaneo, arquivo) propia da súa área.
* Seguimento e resolución das incidencias xeradas no proceso dos diferentes proxectos.
* Colaboración e participación nos proxectos que se lle encomenden.
* Representación fundacional a nivel técnico nos ámbitos que lle asigne a dirección.
* Coordinación do persoal ao seu cargo.
* Elaboración de informes.
Desenvolvemento de obrigas profesionais especializadas do posto de traballo correspondente, como:
* Elaboración de orzamentos por accións e/ou plans formativos.
* Xestión e seguimento orzamentario e/ou administrativo.
* Xestión financeira e contable.
* Xestión de documentación laboral.
* Xestión do sistema de calidade da fundación.
* Colaboración na xustificación económica.
* Difusión da política, cultura e métodos de xestión nos centros de Forem Galicia.
Técnico de orientación.
É a categoría correspondente ao desempeño dos postos de traballo na área funcional de orientación que, baixo a dirección e coordinación dun superior xerárquico, con formación acreditada mínima de grao medio universitario ou equivalente, ou unha experiencia profesional de nivel superior contrastada, desenvolve, con autonomía, iniciativa e responsabilidade, funcións de orientación laboral e xestión técnica de alto nivel, como:
* Realización de sesións de orientación laboral personalizada.
* Proporcionar información e asesoramento especializado aos usuarios dos centros Forem.
* Xestionar ofertas e demandas de emprego, realizar intermediación laboral e todas aquelas tarefas que se establezan vinculadas aos proxectos de orientación laboral e profesional.
* Como persoal integrante do equipo de centro, colaborar na xestión e no desenvolvemento da formación do centro.
* Recoller, revisar, escanear, arquivar e custodiar documentación propia do seu posto.
* Representación fundacional no ámbito técnico nos ámbitos que lle asigne a dirección.
* Realizar informes técnicos.
Técnico superior.
É a categoría correspondente ao desempeño dos postos de traballo que exixen a posesión dunha titulación universitaria de nivel superior específica ou unha experiencia profesional de nivel superior contrastada que desenvolve, con autonomía, iniciativa
e responsabilidade, funcións de xestión técnica, como:
* Xestión e disposición dos recursos ambientais, materiais, informativos e profesionais asignados aos plans formativos, coa correspondente proposta de planificación.
* Asesoramento técnico e relacións coas organizacións clientas.
* Coordinación e/ou dirección dos proxectos que se lle encomenden.
* Representación fundacional a nivel técnico nos ámbitos que lle asigne a dirección.
* Coordinación e/ou dirección do persoal ao seu cargo.
* Elaboración de informes.
* Xestión documental (revisión, reclamación, escaneo, arquivo).
Desenvolvemento de obrigas profesionais especializadas do posto de traballo correspondente, como:
* Deseño de proxectos de investigación, elaboración de materiais e/ou plans de formación.
* Xestión técnica e coordinación das diferentes accións formativas dentro da especialidade asignada.
* Valoración técnica e selección de docentes e provedores de servizos de formación.
* Intermediación na resolución de conflitos e incidencias nos cursos.
* Deseño de sistemas de avaliación.
* Elaboración de orzamentos por accións e/ou administrativo.
* Xestión e seguimento orzamentario e/ou administrativo.
* Xustificación de proxectos.
* Desenvolvemento de software interno e para terceiros.
* Desenvolvemento dos contidos específicos correspondentes á súa titulación profesional.
ANEXO II
De conformidade co disposto no artigo 8 establécense para o ano 2006 as seguintes retribucións:
Técnico/a superior: 1.760,63 A.
Responsable de centro: 1.579,13 A.
Técnico/a: 1.555,91A.
Técnico orientación: 1.362,47A.
Administrativo/a: 986,72 A.
As retribucións revisaranse anualmente en función do artigo 27º do presente convenio.
1º. Nos distintos ámbitos de xestión determinaranse os complementos de posto que se acorden. Con independencia da categoría poderanse establecer complementos por maior responsabilidade derivados da asunción de funcións que estas levan consigo.
2º. Para o persoal da categoría de formador e formadora, os salarios serán os que resulten de multiplicar o prezo por hora lectiva aprobado na axuda correspondente, deducidos os custos empresariais. A retribución correspondente polo total do servizo será a que figure no contrato do formador, e incluirá todos os conceptos salariais.
No caso daquelas programacións que exixan unha selección previa do alumnado e esta estea asignada ao formador, o día de selección retribuirase a razón de salario mínimo interprofesional.